SURSE Scenariu accelerat pentru învestirea unui nou guvern: Vineri consultări cu partidele și desemnarea premierului, în weekend sau luni dimineață audierile miniștrilor, luni după-amiază votul de învestitură. Premier – Ludovic Orban cu aceeași echipă de miniștri

Liberalii și președintele Klaus Iohannis iau în calcul demararea unor proceduri accelerate pentru învestirea rapidă a unui guvern, astfel încât luni seară să avem un Executiv votat de Parlament, au declarat pentru G4Media.ro surse politice.

Potrivit acestora, mâine vor avea loc consultările cu partidele la Palatul Cotroceni, la finalul cărora președintele Klaus Iohannis va anunța candidatul la funcția de premier în persoana liderului PNL, Ludovic Orban.

”Nu va exista nicio modificare în componența Cabinetului, vor fi aceiași miniștri ca și în Guvernul Orban 1, inclusiv Florin Cîțu”, au explicat sursele citate pentru G4Media.ro.

Audierile miniștrilor desemnați ar urma să aibă loc în weekend sau în prima parte a zilei de luni, urmând ca luni după-amiază să fie convocată ședința comună a Camerei Deputaților și Senatului pentru votul de învestitură a Guvernului Orban 2.

Sursele citate au mai explicat pentru G4Media.ro că gestul lui Cîțu de renunțare la mandatul de premier desemnat a venit ca urmare a deciziei Curții Constituționale de respingere a ordonanței de urgență privind anticipatele, moment în care a devenit clar pentru toată lumea că alegerile înainte de termen nu mai sunt fezabile.

De altfel, președintele interimar al PSD, Marcel Ciolacu, a declarat joi, imediat după ce Florin Cîțu și-a depus mandatul de premier desemnat, că le-a cerut parlamentarilor să nu plece din București în weekend, ci să se aștepte să vină la audierile miniștrilor.

El a mai spus că PSD nu își dorește să intre la guvernare, dar a refuzat să confirme sau să infirme un vot în favoarea unui eventual Guvern Orban 2.

Foto: Inquam Photos / George Călin